บอร์ด PRO เคาะแผนรวมพาร์-ลดทุนล้างขาดทุนสะสม เล็งยื่นรีซูมเทรดต้นปีหน้า
บอร์ด PRO เคาะแผนรวมพาร์-ลดทุนล้างขาดทุนสะสม เล็งยื่นรีซูมเทรดต้นปีหน้า หลังผลงานเติบโตสูงกำไรครึ่งปีแรกเพิ่มขึ้นร่วม 100%
บอร์ด PRO เคาะแผนรวมพาร์-ลดทุนล้างขาดทุนสะสม เล็งยื่นรีซูมเทรดต้นปีหน้า หลังผลงานเติบโตสูงกำไรครึ่งปีแรกเพิ่มขึ้นร่วม 100%
20 ก.ย. 2562

รศ.ดร. วิไลลักษณ์ สกุลภักดี  ประธานเจ้าหน้าที่บริหาร  บริษัท โปรเฟสชันแนล เวสต์ เทคโนโลยี (1999) จำกัด (มหาชน) หรือ PRO เปิดเผยว่า คณะกรรมการบริษัทได้มีมติการลดทุนจดทะเบียนจาก 1,470,000,000 บาท เป็น 1,417,564,545.60 บาท และให้รวมพาร์จากเดิม 0.70 บาทเป็น 4.20 บาท ทำให้จำนวนหุ้นลดลงจากเดิม 2,025,092,208 หุ้น เป็น 337,515,368 หุ้น ด้วยการรวม 6 หุ้นเดิมเป็น 1 หุ้นใหม่ และ อนุมัติให้ลดทุนจดทะเบียนจากเดิม 1,470,000,000 บาท เป็นทุนจดทะเบียน 337,515,368 บาท โดยการลดมูลค่าพาร์จาก 4.20 บาท เป็น 1 บาท เพื่อล้างส่วนต่ำมูลค่าหุ้นและล้างผลขาดทุนสะสม และเตรียมขออนุมัติผู้ถือหุ้นในการประชุมวิสามัญผู้ถือหุ้น ครั้งที่ 1/ 2562 ในวันที่ 24 ตุลาคม 2562 นี้
โดย PRO มีผลประกอบการเติบโตอย่างต่อเนื่อง โดยบริษัทฯ มีรายได้รวม 266 ล้านบาทในปี 2560 และ 277 ล้านบาทในปี 2561 ในขณะที่กำไรสุทธิเติบโตสูง 65% เช่นกัน จากกำไรสุทธิ 20  ล้านบาทในปี 2560 เป็น 33 ล้านบาทในปี 2561
ส่วนในช่วง 6 เดือนแรก ปี 2562 บริษัทฯยังเติบโตต่อเนื่อง มีรายได้รวม 148.82 ล้านบาท เพิ่มขึ้นจาก 119.60 ล้านบาท ในช่วง 6 เดือนแรก ปี 2561 และมีกำไรสุทธิในในช่วง 6 เดือนแรก ปีนี้จำนวน 20.33 ล้านบาทเพิ่มขึ้นร่วม 100% จากกำไรสุทธิ 10.44 ล้านบาท ซึ่งด้วยผลประกอบการที่มีรายได้และผลกำไรสุทธิเติบโตต่อเนื่อง บริษัทฯมีแผนที่จะยื่นขออนุญาตนำหุ้นกลับเข้ามาซื้อขายในตลาดหลักทรัพย์อย่างถาวรในปีหน้า
สำหรับธุรกิจหลักของ PRO คือ การกำจัดกากอุตสาหกรรม ที่ไม่เป็นอันตรายและเป็นอันตราย ซึ่งใช้ระบบฝังอย่างปลอดภัยและถูกหลักสุขาภิบาล (Sanitary &amp; Secure Landfill) โดยมี ศูนย์บำบัดกากอุตสาหกรรม จังหวัดสระแก้ว พื้นที่  918 ไร่ โดยมีกำลังการผลิตการกำจัดกากอุตสาหกรรมแบบที่เป็นอันตราย 82,500 ตันต่อปี และมีกำลังการผลิตการกำจัดกากอุตสาหกรรมแบบที่ไม่เป็นอันตราย 330,000 ตันต่อปี
โดยบริษัทได้รับใบอนุญาตประกอบกิจการโรงงาน ลำดับที่ 101, 105, 106 ที่ได้รับจากกรมโรงงานกระทรวงอุตสาหกรรมและความเห็นชอบในรายงานผลกระทบต่อสิ่งแวดล้อมจากสำนักงานนโยบายสิ่งแวดล้อม  โดยมีบริษัทย่อยที่ดำเนินงานได้แก่ บริษัท เจ ที เอส อลูมิเนียม แอนด์ เมทเทิล จำกัด และ บริษัท เบกีมานน์ เมอร์คิวรี เทค (บี เอ็มทีขเอเชีย) จำกัด